Pályázat

„ Települési környezetért”

 cím elnyerésére
A 1992-ben Rio de Janeiróban rendezett ENSZ Környezet és Fejlődés Konferencián elfogadott „Agenda 21” program („LA 21”) értékelése kapcsán fogalmazódott meg a fenntartható fejlődés helyi, lokális programja. 

Ezzel a modellel - általános „receptúrával” - a cél az, hogy elveket (vezérfonalat) fogalmazzon meg a helyi önkormányzat(ok), valamint a helyi lakosok, közösségek számára a fenntarthatóság tennivalóinak, helyi programjának kidolgozása, megvalósítása érdekében. 

A „Local Agenda 21” program az általános érvényű fenntartható fejlődés konkrét, gyakorlati megvalósítását a helyi adottságok, érdekek alapján, az önkormányzat és a helyi lakosok, közösségek széleskörű együtt munkálkodásával javasolja folytatni. Az alapfeladat   a helyi hatáskörben befolyásolható fejlődés (beruházások, fejlesztések, felújítások, intézkedések, szabályozás stb.) olyan irányú alakítása, amely mind jobban előtérbe helyezi „a helybeni” életminőség, környezeti állapot javítását, valamint a helyi erőforrások - talaj, vízkészlet, energia, emberi- és jövedelemtermelő erőforrások stb.- tartamos, azaz nem kimerítő kiaknázását. További fontos elvárás, hogy valamennyi nem helyi erőforrásra támaszkodó, de helyi felhasználásban szerepet játszó beruházó-fejlesztő, termelő-szolgáltató- és fogyasztó törekedjen a fenntarthatóságot figyelembe vevő megoldások, eljárások igénybe vételére, szokások kialakítására. Ennek megvalósíthatóságát a megfelelő politikai akarat megléte és helyi társadalmi-közösségi kultúra jellege együttesen szabja meg és egy racionális tervezési folyamat útján kimunkált stratégia foglalja rendezett keretbe. 

Martfű Város Önkormányzata 2011- ben elkészítette a Környezeti Fenntarthatósági Tervét, azért, hogy települési szinten hozzájáruljon a természeti és épített környezet védelméhez, a környezeti erőforrások fenntartásához és helyi programokat dolgozzon ki, illetve az ezzel kapcsolatos tennivalókat, a helyi problémákra alapozva. 

A lakosság tudatformálása

A helyi lakosság környezethez való viszonya nem csupán a társadalmi és családi háttér függvénye, de befolyásolja a közösségi lét, illetve a települési és megyei önkormányzat környezeti stratégiája.  Az átalakuló igényekre való tekintettel fontossá vált, hogy nemcsak az egyén vagy a család szintjén, hanem a társadalom magasabb szintjein is megfogalmazódjon a mindennapi, rövid és hosszútávon tapasztalható környezeti gondokra való odafigyelés gondolata. Erre nem csupán környezetvédelmi szabályok, intézkedések bevezetésével van szükség, hanem folyamatos, tudatos szemléletformáló tevékenységgel is. 

Világszerte erős törekvés mutatkozik a megújuló energiaforrások hasznosítására, egyrészt a fosszilis energiahordozók felváltása, másrészt a környezeti kockázat csökkentése, harmadrészt pedig az energiaimport függőség csökkentése érdekében. A megújuló energiaforrások alkalmazása, a terület- és gazdaságfejlesztés kiemelkedő fontosságú területe gazdasági, szociális és környezeti szempontból egyaránt.
Martfű Város Önkormányzatának a környezet védelme érdekében végzett tevékenysége 2011- ben: 


„Napelemes megújuló energiahasznosító rendszer telepítése Martfű Város közintézményeiben” (KEOP- 4.4.0/A) pályázat keretében öt önkormányzati épületen történt napelem fölszerelése, melyek villamos energia fogyasztása jelentős. 


A fejlesztés eredményeként napelemes rendszer működik a Polgármesteri Hivatal, a Városi Művelődési Központ és Könyvtár, a Kossuth és Munkácsy úti óvoda, valamint a József Attila Általános Iskola épületén.

A beruházás takarékosság szempontjából nagy segítség a település számára, hiszen ezzel éves szinten 58 000 kWh elektromos energia vásárlása kerülhető el, ezzel együtt az energiatermelés káros anyag kibocsátása csökken, mivel az elektromos energia előállítása nem igényli fosszilis energiahordozók felhasználását. A pályázat az Európai Unió támogatásával, az Európai Regionális Fejlesztési Alap társfinanszírozásával valósult meg.

Az ENERGIAKLUB 2011- ben már második  alkalommal rendezte meg a Napkorona Bajnokságot az európai RES (Megújuló Erőforrások) Bajnoki Ligájának magyar fordulójaként   Három települési kategóriában kerültek ki azok a díjazottak, akik élen járnak a napenergia hazai felhasználásában.
A beruházás megvalósításáért az Energiaklub Szakpolitikai Intézet, Módszertani Központ 2011. évi különdíját, a Magyar Épületgépészek Szövetsége, az egyik „legnaposabb” önkormányzatnak ítélt „Napkorona Bajnok” díjat, valamint a MANAP Iparági Egyesület „Napelem városa” díját dr. Kiss Edit polgármester vehette át 2011. május 5-én, Budapesten. 
 A Napkorona Bajnokságban azok az önkormányzatok versengenek, amelyek területén a legmagasabb az egy főre eső napenergia felhasználás, legyen szó napkollektorokról, vagy az elektromos áramot termelő napelemekről.
A különdíj elnyerésében a kiemelkedő lakossági tájékoztató tevékenységünknek is nagy szerepe volt. 

A lakosság környezettudatosságára építve hirdette meg a település a „ Komposztálj Martfű” elnevezésű programot, melyet a KEOP 6.2.0./A/ 2010- 0039 pályázat keretén belül sikerült megvalósítania. Az előzetes felmérések alapján 220 helyi család, valamint öt helyi közoktatási intézmény jelezte, hogy részt kíván venni az otthoni komposztálási programban. az önkormányzat a pályázat öt éves fenntartása idejére vállalta további 50 család bevonását, valamint számukra  komposztáló edények biztosítását. A lakosság környezettudatosságának köszönhetően a pályázat lezárásakor (2011 december 31.) már a projekt fenntartási idejére tervezett 50 családból  33  család bevonása – önkéntes jelentkezés szerint-  megtörtént.

A komposztálási projekt megvalósításával településünk hozzájárul a hulladékgazdálkodási törvényben meghatározott biológiailag lebomló szerves anyag hasznosításához. 

Az önkormányzat vállalta továbbá a program keretén belül a szakmai irányítást.


Figyelembe véve a lakosság környezettudatosságát, a  hulladéklerakóban  lerakásra kerülő hulladék mennyiségének további csökkentése érdekében, a településen a korábbi években kihelyezett szelektív gyűjtőszigetek számát - 6 db -  2011-ben tovább bővítettük 17-re  a szolgáltató közreműködésével. A lakosság által közkedvelt gyűjtőszigetek számának növekedése, valamint a gyűjtőedények rendszeres ürítése, a bennük összegyűjtött hasznosítható hulladék mennyisége jelentősen csökkentette a hulladéklerakón lerakásra kerülő hulladék mennyiségét. 2011. végén a hulladékszállítás díjtételének számításakor ez a fajta gyűjtés már 500.000 ezer forintos növekedést mutatott a 2010 évben számított közel 160. 000 ezer forint értékű gyűjtéshez viszonyítva, ami jelentős még akkor is, ha az a díjtétel számításban nem jelentkezett jelentős tényezőként. A jelentős növekedés a lakosság pozitív érdeklődését és bevonhatóságát mutatja, ami az elkövetkezendő években valószínűleg tovább fog nőni.


A szelektív hulladékgyűjtés során több olyan hulladék keletkezik a lakosságnál aminek elszállítása azonnal nem  oldható meg, vagy jelentős anyagi ráfordítást igényelne részükről, ezért Önkormányzatunk 2011-ben is megszervezte az ingyenes elektronikai hulladék begyűjtését a lakosságtól. Ennek eredményeként a településről 4950 kg elektronikai hulladék elszállításáról és további hasznosításáról, megfelelő ártalmatlanításáról gondoskodtunk. A gyakorlati tapasztalatok alapján elmondható, hogy a lakosság szívesen él ezzel a lehetőséggel, hiszen nem minden család rendelkezik olyan szállító járművel, amivel a megfelelő átvevő helyre el tudja szállítani (pl. Médi Markt).

A településen működő különböző civil szervezetek tevékenységükkel jelentősen hozzájárulnak a lakosság körében a környezettudatosság terjesztésében, növelésében. 2011-ben   közreműködésükkel az önkormányzat a település frekventált területeit virággal ültette be. 

Oktatási intézményeinkben is sor került a virágosításra. A gyermekek szüleik segítségével végezték a virágültetést, az iskolások az elültetett növényeket „örökbe fogadták” és folyamatosan gondozták. 

Az összefogás eredményeként településünk 2011-ben a „ Virágos Magyarországért mozgalomban külön díjat kapott, melynek következményeként elindulhatott a meglévő zöldfelületek (közparkok) további parkosítása. Ugyanekkor indult útjára egy új kezdeményezés, a „babafa” ültetés, mely a város újonnan született lakóinak állít emléket, tovább növelve a település eddig is jelentős zöld területét.

Ugyanebben az évben a város területén több évvel ezelőtt rekultivált bányagödrében is jelentős mennyiségű fát (közel 400 db) ültetünk el a Heineken Sörgyárak Nyrt. környezetvédelmet segítő programjának jóvoltából. Az anyagi segítség mellett óriási jelentősége volt annak, hogy a gyár dolgozói is részt vettek ezen a programon, így elmondhatjuk, nem csupán az önkormányzat, a civil szervezetek , a lakosság veszi ki a részét e tevékenységekből, hanem az ipari üzemek is csatlakoznak a telephelyül választott település szépítéséhez, a kívülálló, ideérkező emberek számára vonzóbbá tételéhez. 

( Önkormányzatunk a gyermekek környezetükre való nyitottságát erdei iskola látogatással is elősegíti. A Környezetvédelmi alapból 2011-ben is finanszíroztuk a 6. osztályos évfolyam erdei iskolában való részvételét. )      
Martfű, 2012. április 24.

